偈頌一百六十首  其一三四
作者：釋宗杲
朝代：宋

paragraphs: 昨日夢說禪，如今禪說夢。
夢時夢如今說底，說時說昨日夢底。
昨日合眼夢，如今開眼夢。
諸人總在夢中聽，雲門復說夢中夢。
驢唇先生開中笑，阿脩羅王打勃跳。
海神失卻夜明珠，擘破彌盧穿七竅。
三人上座請談禪，平地無風浪拍天。
禪禪，不用思量卜度，非干文字語言。
仰之彌高，鑽之彌堅。
巖頭剗之則曰是句非句，臨濟用之則曰三要三玄。
禪禪，吞卻栗棘蓬，透發金剛圓。
夢裏明明有六趣，覺後空空無大千。